P6_TA(2006)0351

Παραποίηση/απομίμηση φαρμάκων

Ψήφισμα του Ευρωπαϊκού Κοινοβουλίου σχετικά με την παραποίηση των φαρμάκων

Το Ευρωπαϊκό Κοινοβούλιο,

- έχοντας υπόψη τη δήλωση των αρχηγών κρατών και κυβερνήσεων του G8 για την καταπολέμηση της παραποίησης και απομίμησης προϊόντων κατά τη Διάσκεψη Κορυφής της Αγίας Πετρούπολης στις 15, 16 και 17 Ιουλίου 2006,

- έχοντας υπόψη τη δήλωση της Ρώμης κατά τη διεθνή διάσκεψη της ΠΟΥ της 18ης Φεβρουαρίου 2006,

- έχοντας υπόψη τις πρωτοβουλίες της Επιτροπής όσον αφορά το σεβασμό των δικαιωμάτων πνευματικής ιδιοκτησίας και το σχέδιο δράσης της κατά της παραποίησης και της πειρατείας που εγκρίθηκε τον Οκτώβριο του 2005,

- έχοντας υπόψη την απόφαση του Δικαστηρίου των Ευρωπαϊκών Κοινοτήτων της 13ης Σεπτεμβρίου 2005 (C-176/03) που ενίσχυσε την ικανότητα της Ευρωπαϊκής Κοινότητας να επιβάλλει ποινικές κυρώσεις σε υποθέσεις παραποίησης,

- έχοντας υπόψη το ψήφισμα της ΠΟΥ για τη δημόσια υγεία, την καινοτομία, τη βασική έρευνα και την πνευματική ιδιοκτησία που ψηφίσθηκε στις 29 Μαΐου 2006,

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη τις εξαιρετικά σοβαρές συνέπειες της παραποίησης φαρμάκων που είναι δυνατόν να θέσουν σε κίνδυνο την υγεία και τη ζωή εκατομμυρίων ανθρώπων,

Β. εκτιμώντας ότι, σύμφωνα με την ΠΟΥ, "ένα παραποιημένο φάρμακο είναι φάρμακο το οποίο συνοδεύεται σκόπιμα και παράνομα από ετικέτα που περιέχει παραπλανητικές πληροφορίες ως προς την ταυτότητα ή/και την πραγματική του προέλευση. Είναι δυνατό να πρόκειται για γνήσιο ιδιοσκεύασμα ή για κοινό φάρμακο και μεταξύ των παραποιημένων προϊόντων, υπάρχουν αυτά που περιέχουν καλά συστατικά ή κακά συστατικά, ή δεν περιέχουν δραστική ουσία, ενώ υπάρχουν άλλα όπου η δραστική ουσία υπάρχει σε ανεπαρκή ποσότητα ή των οποίων η συσκευασία έχει παραποιηθεί",

Γ. διαπιστώνοντας ότι αυτά τα παραποιημένα φάρμακα κυκλοφορούν κυρίως στις αναπτυσσόμενες χώρες και ότι χρησιμοποιούνται κατά των θανατηφόρων παθήσεων όπως η ελονοσία, η φυματίωση και ο ιός του AIDS,

Δ. εκτιμώντας ότι η παραποίηση των φαρμάκων επεκτείνεται σήμερα, σύμφωνα με τις εκτιμήσεις της ΠΟΥ, στο 10 % της παγκόσμιας αγοράς και περισσότερο από το 10 % σύμφωνα με την Υπηρεσία Τροφίμων και Φαρμάκων των ΗΠΑ· διαπιστώνοντας ότι έως το 70 % των φαρμάκων κατά της ελονοσίας που κυκλοφορούν στο Καμερούν είναι παραποιημένα, αριθμός που έχει επαληθευθεί για 6 άλλες αφρικανικές χώρες από την ΠΟΥ το 2003· εκτιμώντας ότι το 25 % των φαρμάκων που καταναλώνονται στις αναπτυσσόμενες χώρες είναι παραποιήσεις (50 % στο Πακιστάν ή στη Νιγηρία),

Ε. διαπιστώνοντας ότι, σύμφωνα με την ΠΟΥ, στο εκατομμύριο ετησίων θανάτων από ελονοσία, οι 200000 πρέπει να καταλογιστούν στα κακώς χορηγηθέντα φάρμακα ή στην κατανάλωση παραποιημένων φαρμάκων,

ΣΤ. εκτιμώντας ότι η παραποίηση φαρμάκων μαστίζει όλες τις ηπείρους και κυρίως την Αφρική, την Ασία, τη Λατινική Αμερική και τη Ρωσία,

Ζ. εκτιμώντας ότι οι πλέον συνήθεις παράγοντες, όπως αναφέρονται από την ΠΟΥ, που ευνοούν την εμφάνιση παραποιημένων φαρμάκων είναι: η έλλειψη νομοθεσίας που απαγορεύει την παραποίηση φαρμάκων, η αδυναμία των νομικών κυρώσεων, η αδυναμία ή η έλλειψη των εθνικών αρχών φαρμακευτικής ρύθμισης, οι ελλείψεις ή ο αβέβαιος εφοδιασμός με φάρμακα, η έλλειψη ελέγχου των φαρμάκων κατά την εξαγωγή, οι εμπορικές συναλλαγές που εμπλέκουν πολλούς μεσάζοντες, η διαφθορά και οι συγκρούσεις συμφερόντων,

Η. λαμβάνοντας υπόψη ότι το λαθρεμπόριο παραποιημένων φαρμάκων είναι επίσης συνέπεια της έλλειψης πολιτικής συνείδησης και δέσμευσης, ανεπαρκών ρυθμιστικών συστημάτων, ανεπαρκούς ικανότητας εφαρμογής του νόμου, ενώ ιδιαίτερα στις αναπτυσσόμενες χώρες, της έλλειψης πρόσβασης του πληθυσμού σε γνήσια φάρμακα ελεγχόμενα από τις δημόσιες αρχές,

Θ. εκφράζοντας τη λύπη του για το γεγονός ότι η Ευρωπαϊκή Ένωση εισήλθε με καθυστέρηση στον τομέα της διεθνούς καταπολέμησης της "παραποίησης", ενώ η αυξημένη διαπερατότητα των συνόρων και οι νέες τεχνολογίες (Διαδίκτυο) ενείχαν τον κίνδυνο να ενισχύσουν το φαινόμενο της πειρατείας,

1. εκτιμά ότι η Ευρωπαϊκή Κοινότητα πρέπει να αποκτήσει επειγόντως τα μέσα προκειμένου να ευοδωθεί ο αγώνας της κατά των παράνομων πρακτικών στον τομέα της πειρατείας και της παραποίησης των φαρμάκων·

2. καλεί την Επιτροπή να υπερβεί την ανακοίνωσή της με τον τίτλο "στρατηγική που αποβλέπει στη διασφάλιση του σεβασμού των δικαιωμάτων διανοητικής ιδιοκτησίας στις τρίτες χώρες"· ενθαρρύνει, ιδιαίτερα, την Ευρωπαϊκή Ένωση να λάβει πρόσφορα μέτρα προκειμένου να καταπολεμήσει τη μάστιγα της παραποίησης φαρμάκων στην επικράτειά της·

3. καλεί την Ευρωπαϊκή Ένωση να λάβει μέτρα προκειμένου να ενισχύσει, στα κράτη με περιορισμένους πόρους, τις δυνατότητες ρύθμισης και ελέγχου της ποιότητας των ιατρικών προϊόντων και υλικού που κυκλοφορούν στην αγορά και να βελτιώσει την πρόσβαση στα φάρμακα με προσιτή τιμή·

4. παρακινεί με έμφαση την Ευρωπαϊκή Ένωση να διαδραματίσει κινητήριο ρόλο στην προώθηση παγκόσμιας σύμβασης που θα αποβλέπει στη δημιουργία ειδικής ποινικοποίησης (κακούργημα ή πλημμέλημα) στη νομοθεσία κάθε κράτους όσον αφορά την παραποίηση, την αποδοχή προϊόντων παραποίησης και τη διανομή παραποιημένων φαρμάκων·

5. ζητεί με έμφαση να ενισχυθεί η συνεργασία τόσο σε εθνικό όσο και σε διεθνές επίπεδο μεταξύ των διαφόρων αρχών που εμπλέκονται στις δράσεις κατά της παραποίησης·

6. εμμένει στη σημασία των προληπτικών μέτρων στα προγράμματα δράσης: εν προκειμένω την καθιέρωση δομών, τη συνεργασία, εκστρατείες ευαισθητοποίησης που πρέπει να διενεργηθούν κατά προτίμηση από τις δημόσιες αρχές, την πολιτική βούληση, προκειμένου να ευοδωθούν επιτέλους αυτές οι δράσεις·

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, τον Γενικό Γραμματέα του ΟΗΕ και τον Γενικό Γραμματέα της ΠΟΥ.

--------------------------------------------------